Designet på dåsen, kaster måske tankerne tilbage til de farverige Pez slik pastiller, og øllen her leverer i den grad også varen på fuld skrue. Det er en fuldstændig uigennemsigtig frugtjuice med en silkeblød krop, hvor bitterheden holdes behageligt i baggrunden. Centennial-humlen runder profilen af med et strejf af honning, mens de klassiske humletyper skyder tropiske frugter lige i synet på dig. En bundsolid og ukompliceret NEIPA til dig, der vil have det helt friskt og frugtigt og med en almindelig alkoholstyrke på 6,5%.